b'\n_START_ARTICLE_\nAntraciklin\n_START_PARAGRAPH_\nAntraciklini (ali antraciklinski antibiotiki; oznaka ATC: L01DB) so skupina u\xc4\x8dinkovin proti raku, ki izvirajo iz naravnih spojin, ki jih proizvajajo bakterije iz rodu Streptomyces. \xc5\xbde ime ka\xc5\xbee, da imajo antraciklini protibakterijski u\xc4\x8dinek, torej ubijajo bakterije oziroma zavrejo njihovo rast, vendar se zaradi prevelike toksi\xc4\x8dnosti v te namene pri ljudeh ne uporabljajo._NEWLINE_Antraciklini se uporaljajo za zdravljenje raznih vrst raka, vklju\xc4\x8dno z levkemijami, limfomi, rakom dojke, materni\xc4\x8dnim rakom, rakom jaj\xc4\x8dnika in razli\xc4\x8dnimi vrstami plju\xc4\x8dnega raka._NEWLINE_Antraciklini so med naju\xc4\x8dinkovitej\xc5\xa1imi protirakavimi u\xc4\x8dinkovinami. Delujejo na naj\xc5\xa1ir\xc5\xa1i spekter rakavih obolenj med vsemi protitumornimi zdravili. Poglavitni ne\xc5\xbeeleni u\xc4\x8dinki so \xc5\xa1kodljivo delovanje na srce (kar omejuje njihovo uporabo) in bruhanje._NEWLINE_Prvi antraciklinski antibiotik, ki so ga odkrili, je bil daunorubicin, ki ga proizvaja bakterija Streptomyces peucetius, vrsta aktinobakterij. Nedolgo za tem so razvili doksorubicin, nato so sledile \xc5\xa1e druge sorodne u\xc4\x8dinkovine. V zadnjem \xc4\x8dasu so na trgu tudi antraciklini, vgrajeni v liposome, kar zmanj\xc5\xa1a njihove ne\xc5\xbeelene u\xc4\x8dinke.'